1 Monachi qui rythmos fecerint, ad domos alias mittantur non redituri nisi per generale Capitulum. 2 De furibus nostris et malefactoribus conqueri possumus iustitiae saeculari ut ab eorum violentia nos defendat. 3 Novitiorum qui primus ingreditur capitulum, prior habeatur si perseveraverit, etiam si qualibet de causa, primum benedictus fuerit qui postremum venit. 4 Scandalum est magnum de quibusdam personis Ordinis nostri quod per diversas regiones discurrunt ad *procuranda* matrimonia seu divortia, vel alia saecularia negotia. Quod ne de cetero fiat, districtius inhibetur. Si quis autem hoc transgressus fuerit, per patrem abbatem gravissime puniatur, et correctio qualiter facta fuerit ad sequens generale Capitulum referatur. 5 Prohibetur ne in altaribus nostris habeantur mappae limbatae. 6 Quod sicubi factum fuerit deinceps, sacrista domus illius in qua fuerit factum, tribus diebus sit in levi culpa, uno eorum in pane et aqua. Qui hoc fieri iusserit poenae simili subiacebit. 7 De illis qui de Ordine egressi ultra septem dies morantur, sic temperatur sententia ut ultimi sint omnium usque ad nutum patris abbatis, cum consilio tamen et voluntate proprii abbatis. Qui vero in furto deprehensi fuerint, vel vestimenta vel aliquid exportaverint, si reverti voluerint, non nisi pannis veteribus induantur, nisi forte illa quae exportaverant reportaverint. Sententia vero conversorum qui in furto vel proprietate deprehensi fuerint, vel qui cum furto exeunt, ita temperatur ut cum consilio patris abbatis et proprii, possint in ordine conversorum restitui. 8 Sententiae conspiratorum additur ut monachi conspiratores primo anno ab executione ordinum suorum abstineant, nec communicent, nisi in Pascha et in extremis. Hoc ipsum de non communicando observetur a conversis. 9 Prohibetur ne quis de Ordine nostro troïtas comparet in lacu Lausannae, vel in locis vicinis in quibus Cistercienses pisces solent comparare ad opus Capituli generalis, a festo Beatae Mariae Magdalenae usque ad festum Sanctae Crucis, exceptis Cisterciensibus. 10 De Sancto Nicolao celebrentur duae missae et conversi laborent. Ad vesperas sancti Nicholai R[esponsorium] *Sint lumbi*. 11 In transpositione festi Sancti Benedicti, ea die qua festum agitur, regula inchoetur. 12 De Hugone abbate de Aceio qui in Hungariam profectus est sub spe reversionis, et non est reversus, sed ibi contra prohibitionem et voluntatem abbatis patris abbatiam suam dimisit, praecipitur usque ad Pascha ad Carum locum veniat et ibi stet ad voluntatem patris abbatis, numquam de cetero in Hungariam nisi per generale Capitulum reversurus. Abbas de Pelis qui eum inconsulto patre abbate retinuit, sex diebus sit in levi culpa, uno eorum in pane et aqua. 13 De Renaudo monacho, de Guidone Tempeste et Martino fabro conversis de Pelis, qui nuntios abbatis Cariloci minus reverenter et inhoneste tractaverunt, dictum est quod usque ad iam dictum terminum, ad Carumlocum veniant et ibi ad voluntatem patris abbatis, poenam quam super hoc meruerunt, sustineant. Quod si forte venire contempserint, omni sexta feria ieiunent in pane et aqua, et ultimi permaneant donec patris sui conspectui se praesentent. Abbas de Cicador hoc totum eis denuntiet. 14 De electione abbatis de Aceio qui mandatum ipsum nondum susceperat, patri abbati committitur ut de ipsius promotione faciat quod personae et Ordini viderit expedire. 15 Abbas de Oliva qui contra prohibitionem patris sui de Morimundo Martinum monachum penes se retinuit, tribus diebus sit in levi culpa, uno eorum in pane et aqua. Monachum autem illum usque ad Nativitatem Domini ad Scalam Dei sine occasione remittat ad iam dictam domum, non nisi per generale Capitulum reversurum. Quod si venire contempserit, ex tunc omni sexta feria ieiunet in pane et aqua, non communicet, non equitet, ultimus etiam permansurus. 16 Abbates de Sambucina et de Spiritu-Sancto qui sicut eis mandatum est a Capitulo generali Cistercium non venerunt, nec egerunt poenitentiam talibus institutam, sex diebus sint in levi culpa, uno eorum in pane et aqua. Abbas Casemarii, pater eorum qui eis ipsam poenitentiam remisit, eidem subiaceat. 17 Abbatia de Cliva quam abbas de Revesbi de novo creavit, sine assensu et consilio Capituli generalis, de communi voluntate Ordini sociatur. Quod si abbas de Net abbatiam suam ad grangiam suam de Essefort, quae Clivae vicina est infra viginta annos transferre voluerit, ei de consensu Capituli generalis indulgetur ; sin autem, ipsa indulgentia expirabit. Quia vero abbas de Revesbi conventum misit ad abbatiam de Cliva, non expectato mandato Capituli, tribus diebus sit in levi culpa, uno eorum in pane et aqua. 18 De libro abbatis de Voto quem abbas de Strafort detinet, iniungitur abbati de Savigniaco, ut eum usque ad Pascha ei cuius est faciat resignari. 19 Abbas Bonifontis qui in via qua veniebat ad Capitulum minus ordinate se habuit, in infirmitoria Ordinis de facili ingreditur, et de accurata procuratione sibi exhibenda nimis affectuose loquitur, tribus diebus sit in levi culpa, uno eorum in pane et aqua. 20 Querela quae vertitur inter abbatem Vallis Richerii et Rogerium de Grantsylva, committitur abbati de Savigniaco, compositione vel iudicio terminanda. 21 Petitio Gifini, principis Norwaliae de abbatia aedificanda, committitur abbati de Margan, qui assumptis secum abbatibus de Bidoars et de Blanchalanda cum fundatore loci, ad ipsum locum accedant, et diligenter inquirant de praemissis et ad sequens Capitulum renuntient. 22 Quaerela quae vertitur inter abbatiam de Quemier et Arbercornii, committitur abbatibus de Bidoars, de Dora et de Crosquedane, compositione vel iudicio terminanda. Abbas de Crosquedane hoc aliis denuntiet. 23 Abbati Floregiae qui abbatiam voluit associare Ordini, praecipitur ut desistat ab incepto, nec ipsum amplius repetat nisi eis gratis et liberaliter offeratur, et quia in hac parte dicitur domum suam multis gravasse expensis, quadraginta diebus sit extra stallum suum, et sex diebus in levi culpa, uno eorum in pane et aqua. 24 Abbas de Pelea qui in infirmitorium et stallum abbatis misit abbates alterius Ordinis, antequam associati essent Ordini, tribus diebus sit in levi culpa, uno eorum in pane et aqua et de cetero similia caveantur. 25 Abbates de Fulina et de Nugariis et alii qui ad Capitulum non venerunt cum venire debuissent, nisi de mandato domini Papae aut gravis infirmitatis occasione sint retenti, sex diebus sint in levi culpa, uno eorum in pane et aqua. 26 Promotionem abbatis Caricampi quia utilis videtur domui cui de communi electione praeponitur, ad praesens sustinemus. Abbas autem Pontiniaci, quia in ipsa electione minus caute et consulte processit, viginti diebus extra stallum suum sit, et sex diebus in levi culpa, uno eorum in pane et aqua. Auctoritate autem Capituli generalis districte similia prohibentur, ita ut qui de cetero simile quid fecerit, vel de quo factum fuerit, sine retractione uterque deponatur. 27 Abbas de Sancto-Sulpicio, restituat quadraginta solidos fortium de Suise abbati Fossae novae, pro equo quem ei vendidit, hoc non de rigore iuris, sed de mansuetudine et benignitate Ordinis statuentes. 28 Abbatibus Campensi, Lucelensi, Ebracensi, et Bergensi *praecipitur* ut de substratoriis et linteaminibus quae secum portant et habentur in lectis et domibus eorum, sic in domibus suis et filiarum suarum, usque ad visitationem suam studeant corrigere, ut cum abbas Morimundi illic venerit, causa visitationis, nihil inveniat corrigendum. Quod si abbas Morimundi illic veniens, non invenerit digne correctum, auctoritate Capituli generalis sic studeat istud corrigere, ut super hoc non debeat alia de cetero ad nos quaestio revenire. 29 Abbas de Dondrena qui consuluit filio suo abbati, ne pro imminentibus guerris veniret ad Capitulum, sex diebus sit in levi culpa, uno eorum in pane et aqua. 30 Abbas de Glanlud qui de consilio patris sui remansit et non venit ad Capitulum, extra stallum abbatis permaneat, et omni sexta feria ieiunet in pane et aqua, donec Cistercio se praesentet, et hoc ei pater abbas denuntiet. 31 Abbas de Quarraria eidem sententiae subiaceat. Hoc ei abbas de Forda denuntiet. 32 Abbas de Monte Sancti Petri eidem sententiae subiaceat ; et ei hoc pater suus de Claustro denuntiet. 33 Abbas de Dora eidem sententiae subiaceat. Abbas de Cumbremare hoc ei denuntiet. 34 Abbas de Sancto Gundardo in Hungaria, eidem sententiae subiaceat, et hoc ei abbas de Gris denuntiet. 35 Abbates Daciae et vicinarum regionum, qui hoc anno non venerunt, cum venire debuissent, eamdem poenam sustineant. Abbas qui praesens est, hoc eis denuntiet. 36 Abbates de Hispania qui non venerunt hoc anno eamdem poenam sustineant ; abbas de Sacramenia hoc eis nuntiet. 37 Abbas de Ferraria eamdem poenam sustineat ; hoc ei denuntiet pater eius de Benina. 38 De monachis de Bulliis qui tam enormiter deliquerunt in conspiratione et aliis contra abbatem suum, committitur abbati Pontiniaci qui per se vel per idoneas personas eis indicat quod sint ultimi, et omni sexta feria sint in pane et aqua et in Capitulo verberentur ; numquam celebrent, de cetero ultimi permansuri, et in diversis domibus dispergantur, non reversuri ad domum propriam nec ab ista poenitentia, nisi per generale Capitulum absolvendi. 39 In grangia de Fucheriis, conversi a vino abstineant, sicut in aliis. 40 In grangia de Toschis carnes de cetero non comedantur. 41 Abbatibus de Fossa nova et Casemarii iniungitur ut ad domum Sancti-Sebastiani accedentes, abbati ipsius loci, auctoritate Capituli generalis, praecipiant ut usque ad Natale Domini Cistercio se praesentet alioquin pro fugitivo de cetero habeatur. 42 Abbatibus de Firmitate, de Pontiniaco, de Claravalle, de Morimundo iniungitur ut ad visitationem Cistercii reportent quo anno abbates remoti venire debeant ad Capitulum, et tunc de singulis ordinetur. 43 De petitione Guillelmi marescalli regis Angliae, de abbatia construenda committitur abbatibus de Mellifont et de Duvellines, ut diligenter inquirant de constructione ipsius abbatiae, et sequenti Capitulo nuntient. Hoc eis per sollicitudinem abbatis de Eleemosyna nuntietur. 44 Domino regi Hungariae scribatur de ingressu mulierum in monasteriis nostris, ut eas a tanta praesumptione compescat, et abbates illi in quorum domos intraverunt, quadraginta diebus sint extra stallum suum, et sex diebus in levi culpa, uno eorum in pane et aqua, et de cetero poenitentiam talibus institutum diligenter observent. Abbas de Egris hoc eis denuntiet. 45 De petitione comitis de Franquenuse, de abbatia construenda, committitur abbatibus de Salem, et de Retenalse, quatenus diligenter inquirant de constructione ipsius et sequenti Capitulo renuntient. 46 Abbas de Fontanis qui abbatibus venientibus ad Capitulum, inaequaliter ministravit, tribus diebus sit in levi culpa, uno eorum in pane et aqua. 47 Abbas Sancti Cypriani qui pene per mensem equitavit cum quadam abbatissa, quadraginta diebus extra stallum suum sit, et sex diebus in levi culpa, uno eorum in pane et aqua ; et de cetero caveat sibi sub poena depositionis. Hoc ei abbas de Samaria denuntiet. 48 De querela quae vertitur inter abbates de Boylon et de Roseriis, committitur abbatibus de Firmitate et de Maseriis et de Buxeria, fine debito terminanda. Alioquin ad audientiam Capituli generalis referatur. 49 Abbas Morimundi qui nimis indisciplinate locutus est in Capitulo, quadraginta diebus extra stallum suum sit, in Morimundo ; et tribus diebus in levi culpa apud Cistercium. 50 De abbate Bellae vallis committitur domino Cistercii et abbatibus de Firmitate et Pontiniaco, quatenus cum viris prudentibus et aemulatoribus Ordinis, simul conveniant et ea quae de ipso corrigenda invenerint usque ad sequens Capitulum digne corrigant et emendent. 51 De loco quem abbas de Pratea suscepisse dicitur ab excommunicato ab abbatiam construendam, differimus ad praesens. 52 Abbati Casaemarii, et aliis abbatibus quos dominus Papa per suas litteras excusavit, ob reverentiam ipsius apostolici, decrevimus hac vice parcere, districte praecipientes ut suis temporibus ad Capitulum generale de cetero veniant, scituri procul dubio si occasiones remanendi quaesierint, animadversione Capituli generalis se graviter puniendos. 53 De Odone quondam abbate de Sarquincel praecipitur ut ad arbitrium abbatis de Curia Dei, infra festum Omnium Sanctorum, in praenominata domo sua vel in aliqua eiusdem filia professionem faciat, et si quas habet proprietates reddat ; alioquin omni sexta feria sit in pane et aqua, et abstineat a divinis. Pro eo vero quod id facere distulit usque modo, tribus diebus sit in levi culpa, uno eorum in pane et aqua. 54 De abbatia de Bosquet differtur usque ad sequens Capitulum. 55 Interim vero abbates de Obazina et de Sylva cana, et de Benedictione Dei accedant ad locum et ad ipsius loci fundatorem. Cumque diligenter inquisierint de eiusdem loci statu et profectu, in posterum quod ex sua inquisitione dignoscere potuerint, sequenti Capitulo plenarie manifestent. 56 Abbatibus de Columba et de Fossa nova committitur ut accedant ab abbatias de Falera et de Sancto-Iusto, de Sancto-Martino, de Sancto-Sebastiano, et de Sala, et de disciplina Ordinis diligenter inquirant ex quorum etiam culpa et negligentia, domus ipsae ad tantam dissolutionem sint redactae, ut in eis sicut dicitur, monachorum numerus secundum formam Ordinis non subsistat, et quod minus sufficienter et digne poterunt corrigere, sequenti Capitulo per se vel per suas litteras plene studeant nuntiare. Similiter ad Sanctum Anastasium gratia visitationis accedentes, de ingressu mulierum, de hospitalitate de qua dicitur domus illa circa nostri Ordinis personas inhumana, et de silentio ibidem dicitur minime observato, diligenter inquirant, et auctoritate Capituli corrigant competenter quod invenerint corrigendum. Praedictis autem abbatibus, abbates Sancti-Anastasii et Casemarii adiunguntur, et ipsis quatuor iniungitur ut dominum Papam de ingressu mulierum in domos Ordinis nostri satagant consulere, et ei suggerant in quantum potuerint, quatenus eas velit ab hac praesumptione suis iussionibus et censura qua convenit cohibere, et quoniam ipse dominus Papa pro dissolutione quarumdam abbatiarum de partibus illis aliquando molestatus querelas deposuit, ipsi benigne proponere non postponant, quod a generali Capitulo missi sunt ad inquirendum de talibus et quod minus corrigere poterunt, ipsius consiliis et subsidiis emendabunt. Cum humilitate etiam et reverentia, dominum Papam rogent, ut Ioannem monachum Casemarii monere dignetur quatenus Ordini nostro cuius gestat habitum, taliter se conformet in Curia quod sua conversatio et honestatis conservatio propria Ordinem ad quam professionem respicit habeat honestare. Ipsi quoque excusent apud summum Pontificem, abbatem Savigniacensem de fugitivo quem ad mandatum ipsius minime recepit, quia falsa suggesserat, et litteras Capituli generalis quae de fugitivis et aliis rebus continetur ipsi domino Papae repraesentent. 57 Abbas de Fontanis in Anglia contra quem archiepiscopus Eboracensis est commotus, usque ad Pascha ad ipsum archiepiscopum accedat et ipsius sibi gratiam et amorem quanta poterit industria et humilitate conciliet ; et quia super hoc mandatum Capituli generalis anno praeterito praetermisit, tribus diebus sit in levi culpa, uno eorum in pane et aqua. Abbas Rievallis hoc eis denuntiet. 58 Abbati et priori et cellerario Sancti-Sulpicii districte praecipitur ut breviarium Mellifontis quod detinent, usque ad festum Omnium Sanctorum apud Cistercium resignent ; vel si breviarium non habent, centum solidos proviniensis monetae. Quod si non fecerint, tam abbas quam prior et cellerarius omni sexta feria sint in pane et aqua usque dum compleatur. 59 Abbates et monachi qui in episcopos in Hybernia eliguntur, secundum antiquum Ordinis institutum, per omnia se habeant. 60 Abbatibus de Belbec et de Balanciis committitur ut domino Thomae de Sancto Valerico suggerant quatenus domum de Loco Dei ita dilatet ut possessionibus et rebus secundum patris sui promissum ut conventus ibi possit haberi. 61 Quod si non fecerit, dicatur ei quod inde revocabuntur illi qui iam fuerant ibi missi. Quod autem super hoc factum fuerit, sequenti Capitulo nuntietur. 62 Querela quae vertitur inter domos de Sconaugia et de Speciosa valle, committitur abbatibus de Evra et de Everbac et de Novo castro, compositione vel iudicio terminanda, ita sane ut provideant ne grangia Speciosae vallis destruatur, quia dicitur quod abbatia eadem stare non valeat sine ipsa. 63 De abbate Altae ripae committitur abbati Claraevallis et patri abbati, ut diligenter inquirant, et quae corrigenda cognoverint, condigne studeant emendare. 64 De abbatibus qui plus quam duos equos adducunt in quatuor primas domos Ordinis et in alias infra ipsas constitutas, tempore generalis Capituli antiqua sententia teneatur. Similiter et de garcionibus praecipitur. 65 Abbas de Lucela qui non visitavit filiam suam de Loco crescente, tribus diebus sit in levi culpa, uno eorum in pane et aqua. 66 Willermo Biewere conceditur ut abbatia de Forda conventum mittat et abbatem ordinet in loco qui Donequamville dicitur. 67 Abbati de Bonada praecipitur ut de pecunia quam ab eo quidam Burgenses de Sancto Egidio exigunt, iuri stet coram Renerio legato Curiae Romanae, vel coram Bernardo de Anchisia domino ipsorum, et hoc abbas de Franchiisvallibus abbati Sancti Egidii faciat innotescere. 68 Abbati Bonifontis inhibetur ne contra authenticum Arnaldi quondam eiusdem domus abbatis factum, de absolutione Fulientis monasterii ulterius obloquatur. 69 De Mattaplena quam requirit abbas de Christa, differatur ad sequens Capitulum. Interim autem abbas de Firmitate et abbas Morimundi rei gestae veritatem et ordinem inquirant ut debuerint et a quibus. 70 De monachis Bonae aquae qui una die acholyti et subdiaconi sunt ordinati, committitur abbati de Obazina, ut consilio domini Cistercii condignam poenitentiam eis iniungat. 71 Abbas de Luca qui veniens ad Capitulum remansit Divioni, Morimundum eat, et ibi stet ad mandatum abbatis Morimundi. De monacho autem ipsius qui dicitur gentibus praedicare, committitur abbati Campensi, ut diligenter inquirat et corrigat *competenter.* 72 Abbas de Alba qui pro ingressu mulierum in domum suam poenitentiam a Capitulo dictatam non egit, nec fieri fecit, tribus diebus sit in levi culpa, uno eorum in pane et aqua. Abbas autem Novi castri, quod male gestum est in eadem domo digne corrigat et sententiam Capituli conventui innotescat, et sententia illa tam ibi quam alibi plenius observetur. 73 Abbati de Alcrest praecipitur ut fratribus de Tela suum electum sine aliqua contradictione concedat. 74 Abbati Morimundi committitur ut de excessu abbatis de Casali super emptione cuiusdam terrae diligenter inquirat et digne corrigat. Si vero per se non expleverit, abbatibus ad hoc idoneis committat peragendum ; et quod inde factum fuerit, sequenti Capitulo nuntietur. 75 Abbati Morimundi committitur ut diligenter inquirat de abbatia quam aedificare petit abbas de Sitich et ad eius consilium et permissionem quod inde faciendum est peragatur. Quod si personaliter id explere nequiverit, per abbates idoneos faciendum procuret, et Capitulo sequenti quod factum fuerit nuntietur. 76 Abbas de Brolio qui contra dominum Morimundi irreverenter in Capitulo est locutus, tribus diebus sit in levi culpa, uno eorum in pane et aqua. 77 Abbati Rosae vallis conceditur ut festum sancti Emilii in domo sua faciat sicut postulavit. 78 Abbati de Suinsist qui quondam advocatum suum sepelivit in capitulo suo, sex diebus sit in levi culpa, uno eorum in pane et aqua. Similiter et illi quorum consilio usus est in hoc facto. 79 De equo de Altacumba et de Sancto-Sulpicio committitur abbati Claraevallis. 80 Abbas de Duvelina qui episcopum et abbates in domum suam venientes noluit in domum humanitate debita recipere, sex diebus sit in levi culpa, uno eorum in pane et aqua. 81 Abbas de Strata qui litteras domini Regis Hungariae, domino Cistercii directas in via fregit, sex diebus sit in levi culpa, uno eorum in pane et aqua, et quadraginta diebus extra stallum suum. 82 Abbas de Porta qui remisit monachos qui missi fuerant ad eum per dispersionem, tribus diebus sit in levi culpa, uno eorum in pane et aqua. 83 Prior Boni radii infra viginti dies deliberet utrum in domo Boni radii remanere voluerit, an ad domum de Charitate redire. 84 Abbas de Cella Sanctae Mariae qui ex praecepto episcopi sui per octavas Dedicationis suae singulis noctibus celebravit XII lectiones et solvit ieiunium, sex diebus sit in levi culpa, uno eorum in pane et aqua et quadraginta diebus extra stallum suum. Officiales etiam quorum consilio factum est simili modo levis culpae poenam sustineant. 85 Conversus de Pontiniaco R… nomine qui scienter quod suum non erat sustulit, ad domum de Joy emittatur, et ibi in gravi culpa recipiatur, et ultimus sit per annum et omni sexta feria in pane et aqua. 86 Abbati de Ripatorio praecipitur ut ab itinere a se praeparato omnino desistat. Abbas autem Cistercii et de Claravalle ad eamdem domum infra festum Omnium Sanctorum accedant, et quae in ea corrigenda invenerint digne corrigant. 87 Abbati Sancti-Sulpitii praecipitur ut quae de domo Firmitatis post absolutionem professionum et sigilli renuntiationem secum detulit, infra festum Omnium Sanctorum, abbati de Firmitate restituat. Hoc idem de equo qui fuit nepotis sui, R… pro quo mulum et palefredum unum habuit. 88 Nullus abbatiam suam dimittat ut ad aliam nisi de sua derivatione transferatur. Quod si praesumptum deinceps fuerit, et qui fecit et qui facere suaserit etiam deponatur. 89 Statuitur et firmiter praecipitur ut nulli omnino de Ordine nostro ad Capituli audientiam invicem audeant appellare, quia hoc redundaret ad subversionem totius Ordinis. Sed sic observetur sicut hactenus fuit observatum. 